菊荣一篇五章
唐·萧颖士

采采者菊，芬其荣斯。紫英黄萼，照灼丹墀。恺悌君子，佩服攸宜。王国是维，大君是毗。贻尔子孙，百禄萃之。采采者菊，于邑之城。旧根新茎，布叶垂英。彼美淑人，应家之祯。有弦既鸣，我政则平。宜尔栋崇，必复其庆。采采者菊，于邦之府。阴槐翳柳，迩楹近宇。彼劳者子，喧卑是处。慨其莫知，蕴结谁语。企彼高人，色斯遐举。采采者菊，于宾之馆。既低其枝，又弱其干。有斐君子，是焉披玩。良辰旨酒，宴饮无算。怆其仳别，终然永叹。岁方晏矣，霜露残促。谁其荣斯，有英者菊。岂微春华，懿此贞色。人之侮我，混于薪棘。诗人有言，好是正直。